**דניאל ני טאקי מנסה "דני" ולבק** (באנגלית: **Daniel Nii Tackie Mensah "Danny" Welbeck**; נולד ב-26 בנובמבר 1990) הוא כדורגלן אנגלי המשחק בעמדת החלוץ בברייטון אנד הוב אלביון.

קריירת מועדונים
---------------

ולבק נולד בעיר מנצ'סטר להורים ממוצא גנאי, ואותר על ידי מנצ'סטר יונייטד כבר כשהיה בן שש.

לאחר ששיחק בקבוצות הנוער של המועדון, החל ולבק להשתלב בשורות הקבוצה הבוגרת מעט לפני שהיה בן 18. את הופעת הבכורה שלו במדי הקבוצה הבוגרת ערך ולבק בספטמבר 2008, בניצחון הביתי 1–3 על מידלסברו בסיבוב השלישי של גביע הליגה. בסיבוב הרביעי מול קווינס פארק ריינג'רס שותף ולבק שנית, ואף סחט בעיטת עונשין שנכבשה על ידי קרלוס טבס והכריעה את המשחק בניצחון 0-1‏. מספר ימים לאחר מכן, עלה ולבק לשחק בפרמייר ליג לראשונה. הוא עלה כמחליף מול סטוק סיטי ולאחר מספר דקות כבש את שער הבכורה שלו בליגה, שנבחר לאחד השערים היפים של העונה באנגליה.

בפתיחת עונת 2009/2010 טרם קנה ולבק את מעמדו בקבוצה וקיבל קרדיט מועט מהמאמן אלכס פרגוסון. הוא שותף בחמישה משחקי ליגה, בהם לא כבש, ובשלושה משחקים בגביע הליגה בהם כבש שני שערים. בינואר 2010 עבר ולבק בהשאלה לקבוצת פרסטון נורת' אנד אותה אימן דארן פרגוסון, בנו של מאמן מנצ'סטר יונייטד. לאחר חודשיים במועדון, בהם שותף בשמונה משחקים וכבש שני שערים, נפצע ולבק בברכו, נאלץ לעבור ניתוח וחזר ליונייטד.

לקראת עונת 2010/2011 עבר ולבק בהשאלה לסנדרלנד, אותה אימן סטיב ברוס. את הופעת הבכורה במועדון ערך ולבק כבר במחזור הראשון, כשעלה כמחליף לקראת סיום המשחק הביתי מול ברמינגהאם סיטי, ואת שערו הראשון במדי המועדון הבקיע בניצחון החוץ 0–3 מול צ'לסי. לאחר 28 הופעות במדי הקבוצה, בהן כבש שישה שערים, סיים ולבק את השאלתו שנית בשל פציעה.

עם חזרתו למנצ'סטר יונייטד בעונת 2011/2012 החל ולבק לקבל קרדיט רב יותר. הוא עלה בהרכב הפותח בניצחון 2–3 על מנצ'סטר סיטי במגן הקהילה, והיה לחלוץ הפותח לצידו של ויין רוני גם במשחקי הליגה. הוא כבש את שערו הראשון לעונה במשחק הביתי מול טוטנהאם הוטספר במחזור השני, והבקיע שער נוסף במחזור השלישי מול ארסנל. את שעריו הראשונים במסגרת ליגת האלופות כבש ולבק כשהבקיע שני שערים בשתי דקות בתיקו 3-3 מול פ.צ. בזל בשלב הבתים. ולבק סיים את העונה עם 12 שערים בכל המסגרות, מהם תשעה שערי ליגה. בעקבות יכולתו הטובה היה ולבק מועמד לתואר הכדורגלן הצעיר של השנה בליגה האנגלית, אך לבסוף נבחר קייל ווקר מטוטנהאם הוטספר.

לקראת עונת 2012/2013 רכשה מנצ'סטר את החלוץ רובין ואן פרסי, שדחק את ולבק ממקומו בהרכב. למרות הפיחות במעמדו, חתם ולבק עם הקבוצה על חוזה חדש לארבע שנים. הוא שותף לאורך העונה ב-26 משחקי ליגה, בהם כבש שער אחד בלבד, בניצחון הביתי 2–4 מול סטוק סיטי, ובכל יתר המסגרות הוסיף שער אחד נוסף, בתיקו הביתי 1-1 מול ריאל מדריד בשלב שמינית גמר ליגת האלופות.

ולבק פתח את עונת 2013/2014 עם צמד שערים במחזור הראשון של הפרמייר ליג מול סוונסי סיטי בניצחון 1–4. הוא כבש לאורך העונה תשעה שערים בליגה, כולל שישה שערים בשישה משחקים בחודשים דצמבר-ינואר, והוסיף שער אחד מול שחטאר דונצק בשלב הבתים של ליגת האלופות. מנצ'סטר יונייטד סיימה את העונה במקום השביעי בליגה.

לקראת עונת 2014/2015 מונה לואי ואן חאל למאמנה של הקבוצה. מעט לאחר פתיחת העונה רכשה יונייטד את רדאמל פלקאו, ומכרה את ולבק
לארסנל תמורת דמי העברה בסך 16 מיליון לירה שטרלינג. ב-13 בספטמבר 2014 ערך ולבק את הופעת הבכורה שלו במדי ארסנל, בתיקו 2-2 מול מנצ'סטר סיטי במסגרת המחזור הרביעי של הפרמייר ליג. ב-20 בספטמבר 2014 כבש ולבק את שער הבכורה שלו במועדון, בניצחון 0–3 על אסטון וילה במסגרת המחזור החמישי. ולבק כבש שלושה שערים נוספים עד תום העונה, ואת חציה הראשון של עונת 2015/2016 החמיץ בגלל פציעה בברך. את חלקה הראשון של עונת 2016/2017 החמיץ בגלל פציעה, וחזר לשחק ב-7 בינואר במשחק הגביע נגד פרסטון נורת' אנד, ועם הקבוצה זכה בטורניר בסוף העונה. בעונת 2017/2018 נמנע מפציעות והרבה לשחק, אך בעונת 2018/2019 נפצע בנובמבר במשחק הליגה האירופית נגד ספורטינג ליסבון והחמיץ את שאר העונה.

ב-7 באוגוסט 2019 חתם ולבק בווטפורד לשלוש שנים.

ב-17 באוקטובר 2020 חתם בברייטון אנד הוב אלביון מהפרמייר ליג לעונה אחת. את שער הבכורה כבש ב-21 בנובמבר בניצחון קבוצתו 1–2 על אסטון וילה, את העונה סיים עם שישה שערים בליגה.
ב-23 ביוני 2021 האריך חוזה במועדון בעונה נוספת.

נבחרת לאומית
------------

כשהיה בן 17, עקבו אחרי ולבק נציגים של ההתאחדות לכדורגל של גאנה, מתוך מטרה לצרפו לסגל נבחרת גאנה. במרץ 2011 נקרא ולבק לסגל נבחרת אנגליה בעקבות שחרורו מהסגל של ארון לנון, ואת הופעת הבכורה שלו במדי הנבחרת האנגלית הוא ערך במשחק ידידות מול נבחרת גאנה, כשהחליף את אשלי יאנג בדקה ה-81 של המשחק.

את שערו הראשון במדים הלאומיים כבש ולבק ביוני 2012, במשחק ידידות מול נבחרת בלגיה. שבועיים לאחר מכן, במסגרת שלב הבתים של טורניר יורו 2012, הבקיע ולבק את השער המכריע בניצחון 2–3 מול נבחרת שוודיה בעזרת העקב. ולבק היה חלק מסגל הנבחרת למונדיאל 2014.

סטטיסטיקת קריירה
----------------

נכון לתאריך 14 בספטמבר 2014.

| מועדון | עונה | ליגה | גביע | גביע הליגה | באירופה | אחר | סה"כ |
| --- | --- | --- | --- | --- | --- | --- | --- |
| הופעות | שערים | הופעות | שערים | הופעות | שערים | הופעות | שערים | הופעות | שערים | הופעות | שערים |
| מנצ'סטר יונייטד | 2008/2009 | 3 | 1 | 5 | 2 | 5 | 0 | 0 | 0 | 0 | 0 | 13 | 3 |
| 2009/2010 | 5 | 0 | 1 | 0 | 3 | 2 | 2 | 0 | 0 | 0 | 11 | 2 |
| פרסטון נורת' אנד | 2009/2010 | 8 | 2 | 0 | 0 | 0 | 0 | – | 0 | 0 | 8 | 2 |
| סנדרלנד | 2010/2011 | 26 | 6 | 0 | 0 | 2 | 0 | – | 0 | 0 | 28 | 6 |
| מנצ'סטר יונייטד | 2011/2012 | 30 | 9 | 2 | 1 | 1 | 0 | 5 | 2 | 1 | 0 | 40 | 12 |
| 2012/2013 | 26 | 1 | 4 | 0 | 2 | 0 | 7 | 1 | – | 39 | 2 |
| 2013/2014 | 25 | 9 | 1 | 0 | 4 | 0 | 5 | 1 | 1 | 0 | 36 | 10 |
| 2014/2015 | 2 | 0 | 0 | 0 | 1 | 0 | – | – | 3 | 0 |
| ארסנל | 2014/2015 | 25 | 4 | 3 | 1 | 0 | 0 | 6 | 3 | – | 34 | 8 |
| סה"כ בקריירה | 126 | 28 | 13 | 3 | 17 | 2 | 18 | 4 | 2 | 0 | 179 | 37 |

1. ↑  כולל משחקי מגן הקהילה, הסופר קאפ האירופי ואליפות העולם לקבוצות

תארים
-----

מנצ'סטר יונייטד
* אליפות אנגליה: 2012/2013
* גביע הליגה: 2008/2009
* מגן הקהילה: 2011, 2013
* אליפות העולם לקבוצות: 2008

ארסנל
* הגביע האנגלי: 2014/2015

קישורים חיצוניים
----------------

ויקישיתוף מדיה וקבצים בנושא **דני ולבק** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* פרופיל, באתר הרשמי של ארסנל
* מיכאל יוכין‏, עשוי וול דני, באתר וואלה!‏, 29 באפריל 2012

הערות שוליים
------------

1. ↑  Papers: Credit to Cole באתר מנצ'סטר יונייטד
2. ↑  Manchester United's Brian McClair insists new academy rules are essential to help England catch up with rivals באתר הדיילי טלגרף
3. ↑  Man Utd 1-0 QPR באתר BBCsport
4. ↑  ליאור ליברובסקי, קול ויורק, מאחוריכם: דני וולבק כובש את יונייטד באתר ONE
5. ↑  פרופיל באתר הרשמי של מנצ'סטר יונייטד
6. ↑  0:3 חלק לריאל, 3:3 רב תהפוכות בין יונייטד ובאזל, באתר ONE‏, 27 בספטמבר 2011
7. ↑  Spurs defender Kyle Walker wins PFA Young Player award באתר ה-BBC
8. ↑  Danny Welbeck says playing for Manchester United 'all he ever wanted to do' after signing new four-year deal
9. ↑  Manchester United's Danny Welbeck up front about where he is best
10. ↑  לואיס ואן חאל: וולבק לא ברמה של ואן פרסי ורוני, באתר ערוץ הספורט, 12 בספטמבר 2014
11. ↑  מכה לארסנל: דני וולבק ייעדר ארבעה חודשים, באתר ONE‏, 4 בספטמבר 2015
12. ↑  Stone, Simon (7 באוגוסט 2019). "Danny Welbeck: Former Arsenal striker joins Watford". *BBC Sport*. נבדק ב-7 באוגוסט 2019. `{{cite news}}`:  (עזרה)
13. ↑  Albion complete Welbeck signing, www.brightonandhovealbion.com (באנגלית)
14. ↑  Papers: Credit to Cole באתר הרשמי של מנצ'סטר יונייטד
15. ↑  Welbeck called up באתר TheFA.com
16. ↑  England 1-1 Ghana באתר BBCsport
17. ↑  וולקם בק וולבק: 2:3 לאנגליה על נבחרת שבדיה, באתר ONE‏, 15 ביוני 2012

| **נבחרת אנגליה – יורו 2012** |
| --- |
| 1 הארט • 
2 ג'ונסון • 
3 קול • 
4 ג'רארד • 
5 קלי • 
6 טרי • 
7 וולקוט • 
8 הנדרסון • 
9 קארול • 
10 רוני • 
11 יאנג • 
12 ביינס •
13 גרין • 
14 ג'ונס •
15 לסקוט •
16 מילנר •
17 פארקר •
18 ג'אגיילקה •
19 דאונינג •
20 אוקסלייד-צ'מברלין •
21 דפו •
22 ולבק •
23 באטלנד •
מאמן: הודג'סון | אנגליהאנגליה |

| **נבחרת אנגליה – מונדיאל 2014** |
| --- |
| 1 הארט • 
2 ג'ונסון • 
3 ביינס • 
4 ג'רארד • 
5 קייהיל • 
6 ג'אגיילקה • 
7 וילשר • 
8 למפארד • 
9 סטארידג' • 
10 רוני • 
11 ולבק • 
12 סמולינג •
13 פוסטר • 
14 הנדרסון •
15 אוקסלייד-צ'מברלין •
16 ג'ונס •
17 מילנר •
18 למברט •
19 סטרלינג •
20 לאלאנה •
21 בראקלי •
22 פורסטר •
23 שו •
מאמן: הודג'סון | אנגליהאנגליה |

| **נבחרת אנגליה – מונדיאל 2018 (מקום רביעי)** |
| --- |
| 1 פיקפורד • 
2 ווקר • 
3 רוז • 
4 דייר • 
5 סטונס • 
6 מגווייר • 
7 לינגארד • 
8 הנדרסון • 
9 קיין • 
10 סטרלינג • 
11 ורדי • 
12 טריפייר •
13 באטלנד • 
14 ולבק •
15 קייהיל •
16 ג'ונס •
17 דלף •
18 יאנג •
19 רשפורד •
20 אלי •
21 לופטוס-צ'יק •
22 אלכסנדר-ארנולד •
23 פופ •
מאמן: סאות'גייט | אנגליהאנגליה |